## Uredba o osnivanju Centra za strateške studije i istraživanja

### NN 141/1999 (20.12.1999.), Uredba o osnivanju Centra za strateške studije i istraživanja

# VLADA REPUBLIKE HRVATSKE

Na temelju članka 12. stavka 1. i 2. Zakona o ustanovama
(»Narodne novine«, broj 76/93) i članka 29. stavka
1. Zakona o Vladi Republike Hrvatske (»Narodne novine«,
broj 101/98), Vlada Republike Hrvatske je na sjednici održanoj
16. prosinca 1999. godine, donijela

## UREDBU

### O OSNIVANJU CENTRA ZA STRATEŠKE STUDIJE I ISTRAŽIVANJA

Članak 1.

Ovom Uredbom osniva se javna ustanova pod nazivom Centar za strateške
studije i istraživanja (u daljnjem tekstu: Centar).

Skraćeni naziv Centra je CSSI.

Sjedište Centra je u Zagrebu, Bijenička 46.

Članak 2.

Osnivač Centra je Republika Hrvatska, a prava i dužnosti
osnivača obavljat će Vlada Republike Hrvatske.

Članak 3.

Djelatnost Centra obuhvaća:

- plaćanje, usmjeravanje, usklađivanje i provođenje
znanstveno-istraživačke djelatnosti u područjima
bitnim za nacionalnu sigurnost Republike Hrvatske,

- planiranje, usmjeravanje, usklađivanje i provođenje
profesionalne izobrazbe državnih dužnosnika i visokih
državnih službenika kroz Akademiju za strateško
upravljanje i nacionalnu sigurnost,

- osiguravanje stručne i znanstvene potpore Vladi Republike
Hrvatske glede pitanja od dugoročne i strateške važnosti,

- usklađivanje znanstveno-istraživačkih, obrazovnih,
stručnih i tehnoloških potencijala Republike Hrvatske
glede nacionalne sigurnosti i sveukupnog razvitka,

O promjeni ili proširenju djelatnosti Centra odlučuje
Vlada Republike Hrvatske na prijedlog Upravnog vijeća Centra.

Članak 4.

Tijela Centra su Upravno vijeće, direktor, Znanstveno-nastavno
vijeće i Međunarodni znanstveni savjet.

Članak 5.

Upravno vijeće upravlja Centrom.

Upravno vijeće donosi program rada i razvoja Centra, nadzire
njihovo izvršavanje, odlučuje o financijskom planu
i godišnjem obračunu, predlaže Vladi Republike
Hrvatske promjenu ili proširenje djelatnosti i statusne promjene,
donosi statut i druge opće akte, daje Vladi Republike Hrvatske
i direktoru Centra prijedloge i mišljenja o pojedinim pitanjima
te donosi odluke i obavlja druge poslove određene zakonom,
ovom Uredbom i statutom Centra.

Članak 6.

Upravno vijeće ima predsjednika i šest članova
koje imenuje Vlada Republike Hrvatske na vrijeme od četiri
godine. Jedan član imenuje se iz reda djelatnika Centra
na prijedlog direktora.

Vlada Republike Hrvatske može razriješiti predsjednika
i članove Upravnog vijeća i prije isteka vremena
na koje su imenovani.

Upravno vijeće donosi odluke većinom glasova svojih
članova.

Predsjednik i članovi Upravnog vijeća imaju pravo
na nadoknadu za svoj rad u visini koju će odrediti Vlada
Republike Hrvatske.

Članak 7.

Voditelj Centra je direktor.

Direktora imenuje i razrješava Vlada Republike Hrvatske u
skladu sa zakonom i statutom.

Direktor predstavlja i zastupa Centar, organizira i vodi poslovanje
Centra, poduzima sve pravne radnje u ime i za račun Centra
i zastupa ga u svim postupcima pred sudovima, upravnim i drugim
državnim tijelima, te pravnim osobama s javnim ovlastima,
izvršava odluke Upravnog vijeća, odgovoran je za zakonitost
rada Centra te obavlja i druge poslove utvrđena ovom Uredbom
i statutom Centra.

Direktor može dati punomoć drugoj osobi da zastupa
Centar u pravnom prometu i to u granicama svojih ovlasti, a sukladno
odredbama zakona kojima se uređuju obvezni odnosi.

Članak 8.

Stručni kolegijalni organi centra su Znanstveno-nastavno
vijeće i Međunarodni znanstveni savjet.

Radom Znanstveno-nastavnog vijeća i Međunarodnog znanstvenog
savjeta rukovodi direktor Centra.

Sastav, djelokrug poslova i način rada Znanstveno-nastavnog
vijeća i Međunarodnog znanstvenog savjeta uredit će
se statutom Centra.

Članak 9.

Za potrebe osnivanja i početka rada Centra osigurana su
sredstva u državnom proračunu na poziciji Ministarstva
obrane.

Sredstva za djelatnost Centra osiguravaju se iz sredstava državnog
proračuna i iz drugih izvora temeljem važećih
propisa.

Članak 10.

Centar odgovara za svoje obveze cijelom svojom imovinom.

Republika Hrvatska solidarno i neograničeno odgovara za
obveze Centra.

Članak 11.

Statutom Centra određuje se visina vrijednosti pravnih poslova
o kojima odlučuje direktor samostalno, visina vrijednosti
pravnih poslova o kojima odlučuje Upravno vijeće
samostalno, odnosno o kojima Upravno vijeće odlučuje
uz suglasnost Vlade Republike Hrvatske.

Članak 12.

Centar svoju djelatnost ne obavlja radi stjecanja dobiti.

Ako Centar u obavljanju svoje djelatnosti ostvari dobit, ta se
dobit upotrebljava isključivo za obavljanje i razvoj djelatnosti
Centra.

Ako Centar u obavljanju svoje djelatnosti iskaže gubitak,
odluku o načinu snošenja gubitka donosi Vlada Republike
Hrvatske.

Članak 13.

Statut Centra donosi Upravno vijeće uz suglasnost Vlade
Republike Hrvatske.

Statutom Centra pobliže će se urediti ustrojstvo, ovlasti,
način rada i odlučivanja pojedinih tijela Centra,
međusobna prava i obveze osnivača i Centra, te druga
pitanja od značenja za obavljanje zadaća Centra.

Članak 14.

Rad Centra je javan, osim kada se radi o poslovima bitnim za
nacionalnu sigurnost ili strateške interese Republike Hrvatske.

Upravno vijeće Centra svakih šest mjeseci podnosi izvješće
Vladi Republike Hrvatske o radu Centra.

Članak 15.

Direktor Centra obavit će pripreme za početak rada
Centra, poduzeti mjere za konstituiranje Znanstveno-nastavnog
vijeća i Međunarodnog znanstvenog savjeta, te podnijeti
prijavu za upis u sudski registar.

Vlada Republike Hrvatske imenovat će članove Upravnog
vijeća Centra u roku od 15 dana od dana stupanja na snagu
ove Uredbe.

Upravno vijeće donijet će statut Centra u roku od
60 dana od dana stupanja na snagu ove Uredbe.

Članak 16.

Centar može početi obavljati svoju djelatnost danom
upisa u sudski registar.

Članak 17.

Ova Uredba stupa na snagu danom objave u »Narodnim novinama«.

Klasa: 461-01/99-01/02
Urbroj: 5030104-99-2
Zagreb, 16. prosinca 1999.

Predsjednik
**mr. Borislav Škegro,** v. r.

Uredba, NN 141/1999-2149